Det er åbenbart højtid for skandaler om svindel i det offentlige.

6. december blev Forsvarsministeriets Ejendomsstyrelse omdrejningspunkt i en alvorlig sag om mulig svindel og bestikkelse. Fem personer er tiltalt af Midt- og Vestjyllands Politi i en sag, hvor anklageskriftet omfatter intet mindre end 450 forhold og bestikkelse for op mod 1,8 millioner kroner.

Tidligere i dag kom det frem, at Mads Melby, administrerende direktør i Statens Serum Institut, er fritaget for tjeneste, mens Kammeradvokaten skal undersøge to sager om ledende medarbejderes sammenblanding af Statens Serum Instituts interesser og private interesser.

Og her sent eftermiddag kan Frederiksberg Bladet så fortælle, at en vuggestueleder for Børnehuset Planeten er blevet fyret på grund af det, der angiveligt drejer sig om svindel i millionklassen.

Ifølge Frederiksberg Bladet drejer det sig om nepotisme. Den nu afskedigede leder skal ifølge mediet havde hyret sin forlovede til at arbejde som konsulent på en studierejse til Bologna i Italien. Dette fremgår af billeder fra turen, der ligger på de sociale medier og i en app for forældre og personale.

Vuggestuebestyrelse kendte ikke til ordning mellem leder og forlovet

Af Planetens hjemmeside fremgår det da også, at der er blevet foretaget studieture til Italien:

»I forbindelse med vores studieture til Norditalien er vi, i Planeten, blevet meget inspireret af, hvordan italienske institutioner gør brug af deres nærområde og by. Det har stor betydning for pædagogikken i de enkelte institutioner, at børnene ved, hvor de stammer fra og kender til deres bys historie,« skrives der på hjemmesiden.

Flere anonyme kilder har bekræftet, at lederens forlovede var med på turen.

Frederiksberg Bladet har forsøgt at få en kommentar fra lederen og vedkommendes forlovede.

Bestyrelsen for vuggestuen har angiveligt ikke kendt til, at lederen havde hyret sin forlovede til opgaven som konsulent.

»Vi er i bestyrelsen for Børnehuset Planeten blevet opmærksomme på en række alvorlige økonomiske uregelmæssigheder, og har derfor besluttet at ophæve samarbejdet med Planetens leder.«